Rīgā

|  |  |
| --- | --- |
| 14.03.2024. | Nr. 2.3/AP/3070/2024 |
| Uz: 28.02.2024. | Nr. 5-01/226/2024 |

**Vides pārraudzības valsts birojam**

*nosūtīšanai e-adresē*

**Par priekšlikumiem ietekmes uz vidi novērtējumam**

Valsts vides dienesta Atļauju pārvaldē (turpmāk – Dienests) ir reģistrēta Vides pārraudzības valsts biroja vēstule ar lūgumu sniegt priekšlikumus un nosacījumus ietekmes uz vidi novērtējuma programmā ietveramajām prasībām SIA “Sunly Land Solar 2” (reģistrācijas Nr. 40203403221) paredzētajai vēja elektrostaciju parka “Kurzeme” (turpmāk – VES) izbūvei Saldus novada Zirņu un Pampāļu pagastā un Kuldīgas novada Skrundas pagastā.

Dienests iepazinās ar sagatavoto informāciju un materiāliem par Paredzēto darbību un sniedz šādus priekšlikumus:

1. apzināt esošo situāciju darbības vietā un paredzētās darbības ietekmes zonā, kas saistīta ar plānotā vēja parka būvniecības procesu un izejmateriālu piegādi, tajā skaitā izvērtēt plānoto laukumu, pievedceļu (pagaidu un jaunu ceļu) būvniecību/pārbūvi, elektropārvades līniju un ar to saistīto infrastruktūras nodrošinājuma būvniecību, atmežošanu, meliorācijas sistēmu pārkārtošanu vai pārbūvi, tiltu/caurteku pārbūvi upju šķērsošanas vietās transportēšanas laikā;
2. apzināt tuvāko derīgo izrakteņu atradnes, no kurām varētu tikt piegādāti materiāli VES būvniecībai, materiālu atbilstību vēja parku būvniecībai un izvērtēt ietekmes to transportēšanas laikā;
3. aprēķināt aptuveno būvobjektā (elektrostaciju uzstādīšanai nepieciešamo būvbedru ierīkošanas rezultātā) izrokamo/iegūstamo dabas resursu/derīgo izrakteņu apjomu, norādīt to veidu, kā arī tālāko rīcību ar šiem dabas resursiem/derīgajiem izrakteņiem, apzināt to uzglabāšanas vietas, norādīt, kādu apjomu izmantos VES būvniecībā, kāds apjoms tiks izvests prom no objekta;
4. izvērtēt VES teritorijā, transportēšanas ceļu tuvumā, izbūvējamo elektropārvades līniju aizsargjoslās esošās īpaši aizsargājamās dabas teritorijas, īpaši aizsargājamos biotopus, sugas un sugu dzīvotnes. Iekļaut sertificēto ekspertu atzinumus, kuros vērtēta ietekme un norādīts risinājums negatīvo ietekmju mazināšanai ne tikai vēja parka ekspluatācijas laikā, bet arī būvniecības procesā, tajā skaitā iekļaut izvērtējumu uz putniem[[1]](#footnote-1), sikspārņiem, mežu un pļavu biotopiem un tur esošajām īpaši aizsargājamām sugām, hidrologa novērtējumu par ietekmi uz hidroloģisko režīmu un gruntsūdens līmeņa izmaiņām, meteoroloģisko un klimatisko apstākļu raksturojumu (“vēja rozes”, vēja ātruma un citu faktoru raksturojums no kuriem atkarīgs saražotās elektroenerģijas daudzums un konstrukciju drošums);
5. izvērtēt, vai darbība paredzēta virszemes ūdensobjektu aizsargjoslās, applūstošās teritorijās, kā tiks ietekmēti šie objekti, nepieciešamie pasākumi to aizsardzībai, tajā skaitā par tuvākajām upēm Sumata[[2]](#footnote-2), Klūga[[3]](#footnote-3), Bērzene[[4]](#footnote-4);
6. iekļaut izvērtējumu par vides trokšņa ietekmi un norādīt risinājumus ietekmes mazināšanai, tajā skaitā zemas frekvences trokšņa līmeņa izvērtējumu dzīvojamās ēkās un jutīgajos objektos (izglītības iestādes, veselības aprūpes iestādes, sociālās aprūpes iestādes utml.), kas atrodas līdz 2 km attālumā no VES, norādīt vēja parka tuvumā esošās teritorijas, kurām piemērojami vides trokšņa robežlielumi un paredzēt risinājumus trokšņa līmeņa pazemināšanai, ja ir pārsniegti robežlielumi;
7. ietvert ietekmes uz ainavu izvērtējumu, tajā skaitā līdz 10 km attālumā no vēja parka apzināt nacionālā, reģionālā vai lokālā līmenī esošās aizsargājamās ainavu teritorijas, valsts aizsargājamos kultūras pieminekļus un to aizsargjoslas. Novērtēšanā īpašu uzmanību pievērst ainavas pārmaiņām un ietekmes mazināšanas pasākumiem;
8. iekļaut novērtējumu par mirgošanas efektu (apēnojuma jeb spārnu ēnu kustības), kā arī atspīduma no VES spārniem ietekmi;
9. apzināt un kartogrāfiskajā materiālā attēlot paaugstinātas bīstamības objektus vēja parka tuvumā, norādot attālumu līdz VES, arī attālumus līdz publiskās lietošanas autoceļiem, norādot tehniskos pasākumus vides risku mazināšanai, ja ceļi atradīsies tuvāk nekā 300 m attālumā, kā arī iekļaut summāro ietekmju izvērtējumu ar citām darbībām, tajā skaitā apzināt un izvērtēt vēja elektrostaciju savstarpējo mijiedarbību, kā arī mijiedarbību ar citiem tuvumā esošajiem vai plānotajiem vēja parkiem;
10. izvērtēt iespējamos vides un avārijas riskus būvniecības un ekspluatācijas laikā, vienlaikus vērtējot piesārņojuma risku (ar naftas produktiem u.c.) un iespējamo izplatību ūdensobjektus, tajā skaitā meliorācijas sistēmās, norādot veicamos piesardzības pasākumus;
11. kartogrāfiskajā materiālā attēlot 800 m rādiusu ap katru VES un aizsargjoslas gar elektropārvades līnijām, apzināt paredzētās darbības vietā, aizsargjoslu teritorijā un vismaz 800 m attālumā no vēja parka esošās individuālās dzīvojamās mājas, apdzīvotās teritorijas, pilsētu/ciemu/mazciemu teritorijas un iespējamo ietekmi uz tām (troksnis, putekļi būvniecības/transportēšanas laikā, mirgošanas efekts, ainava), kā arī ietekmes novēršanas iespējām.

Direktore D. Kalēja

ŠIS DOKUMENTS IR ELEKTRONISKI PARAKSTĪTS AR DROŠU ELEKTRONISKO PARAKSTU UN SATUR LAIKA ZĪMOGU

Inese Kotova 68206876

inese.kotova@vvd.gov.lv

1. Ietekme vērtējama vismaz vienu pilnu sezonu, taču rekomendējams veikt 2-3 sezonas novērtējumu noteiktības palielināšanai. [↑](#footnote-ref-1)
2. Šķērso valsts reģionālais autoceļš P107 “Skrunda – Ezere”, par kuru plānota piekļuve VES. [↑](#footnote-ref-2)
3. Jāšķērso, lai piekļuve VES teritorijai no valsts reģionālā autoceļa P107 “Skrunda – Ezere”. [↑](#footnote-ref-3)
4. Atrodas tiešā tuvumā VES teritorijai. [↑](#footnote-ref-4)